b'\n_START_ARTICLE_\nOdiseja\n_START_PARAGRAPH_\nOdiseja (\xce\x9f\xce\xb4\xcf\x8d\xcf\x83\xcf\x83\xce\xb5\xce\xb9\xce\xb1: Od\xc3\xadsseia) je gr\xc5\xa1ki juna\xc5\xa1ki ep. Domnevni avtor je Homer, vendar se o njegovem avtorstvu porajajo dvomi. Pripovedovanje je namre\xc4\x8d epizodi\xc4\x8dno, neprestane so prekinitve glavne zgodbe, kar nakazuje na to, da so pesnitev vedno znova predelovali in ji kaj dodajali. Odiseja je sestavljena iz 24 spevov in je v nekem smislu nadaljevanje Iliade. Oba epa sta vira preu\xc4\x8devanja gr\xc5\xa1ke dru\xc5\xbebe v obdobju od 12. do 8. stoletja pr. n. \xc5\xa1t.\n_START_SECTION_\nNastanek\n_START_PARAGRAPH_\nDelo br\xc5\xbekone ni nastalo naenkrat, ker je v njem preve\xc4\x8d nepomembnih sestavin, ki samo zavla\xc4\x8dujejo dogajanje. Vrh tega je Telemahija (I-IV) o\xc4\x8ditno privesek, druga Nekija (XXIV) pa je o\xc4\x8ditno nastala pozneje in je izpeljana iz ne\xc4\x8desa drugega. \xc4\x8ce ne upo\xc5\xa1tevamo interpolacij in manj\xc5\xa1ih sledov dela poznej\xc5\xa1ih rok, dobimo v splo\xc5\xa1nem vtis, da je bila pesnitev ustvarjena predvsem v treh obdobjih: najprej je bila to zgodba o Odisejevih pustolovskih potovanjih; v drugem obdobju ji je bil dodan njegov prihod na Itako in ma\xc5\xa1\xc4\x8devanje nad snubci; in kon\xc4\x8dno ka\xc5\xbee Telemahija poznej\xc5\xa1o \xc5\xbeeljo, da bi uvrstili Odisejevo \xc2\xbbVrnitev\xc2\xab\xc2\xa0med zgodbe o vrnitvi drugih gr\xc5\xa1kih junakov. Celo tisti del epa, ki se zdi najstarej\xc5\xa1i in ki opeva junakova potovanja, ka\xc5\xbee nagel preskok dejanja s \xc4\x8crnega morja v vode okrog Sicilije in Italije. \xc5\xa0e ve\xc4\x8d drugih znamenj ka\xc5\xbee na dodajanje in popravljanje.\n_START_SECTION_\nZgodba\n_START_PARAGRAPH_\nOdiseja opisuje vra\xc4\x8danje enega najve\xc4\x8djih gr\xc5\xa1kih junakov trojanske vojne, Odiseja, domov na Itako. Zaradi zamere nekaterim bogovom se potovanje zapleta in traja deset let. Dogajalni prostor je Sredozemlje, kot so ga poznali tedanji gr\xc5\xa1ki morjeplovci. V mnogo krajih, opisanih v epu, lahko prepoznamo dana\xc5\xa1nje kraje. Ep poudarja mo\xc4\x8d \xc4\x8dlove\xc5\xa1kega razuma ter drugih vrlin in ne prepu\xc5\xa1\xc4\x8da ve\xc4\x8d vsega volji bogov. _NEWLINE_Zgradba epa je dvodelna. V prvem delu (1. - 12. spev) se Odisej vrne na Itako. Tja ga po gostoljubnem sprejemu v njihovi domovini pripeljejo Fajaki. Odisej jim je tam pripovedoval o svojih do\xc5\xbeivetjih na potovanju. Spopadel se je z enookimi Kiklopi, \xc5\xbeivel s \xc4\x8darovnico Kirko, potoval po podzemlju Hadu, se sre\xc4\x8dal s sirenami, plul mimo Scile in Karibde in se nazadnje spoznal z nimfo Kalipso, ki mu je na ukaz bogov pomagala, da je dosegel otok Fajakov. Obenem spremljamo zgodbo Odisejevega sina Telemaha, ki je od\xc5\xa1el iskat o\xc4\x8deta. Obiskal je \xc5\xa0parto, in sicer o\xc4\x8detove soborce izpred Troje in jih prosil za pomo\xc4\x8d. _NEWLINE_V drugem delu (13. - 24. spev) se na Itaki sre\xc4\x8data o\xc4\x8de Odisej in sin Telemah. S pomo\xc4\x8djo boginje Atene pripravijo ma\xc5\xa1\xc4\x8devanje snubcem, ki, prepri\xc4\x8dani o Odisejevi smrti, dvorijo njegovi \xc5\xbeeni Penelopi. Odisej pobije vse do zadnjega in zopet sre\xc4\x8dno zavlada na Itaki.\n_START_SECTION_\nNotranja zgradba\n_START_PARAGRAPH_\nCelotno delo sestavlja 24 spevov. Prvih 12 govori o Odisejevem potovanju nazaj na rodni otok Itako, nadaljnih 12 pa o njegovih prigodah na otoku. Pripovedna tehnika je analiti\xc4\x8dna, kar pomeni, da se pretekli dogodki razkrivajo tekom zgodbe. Okvirno pripoved vodi Odisej, ki nam v vlo\xc5\xbeenih zgodbah razkriva svoje dogodiv\xc5\xa1\xc4\x8dine. Verz je heksameter, ki ga zaznamuje \xc5\xa1est daktilskih stopic (-UU|-UU|-UU|-UU|-UU|-UU), zadnja stopica je lahko nepopoln ali katalekti\xc4\x8dni daktil. Ritem starogr\xc5\xa1kega verza temelji na izmenjavanju kratkih (U) in dolgih (-) zlogov, medtem ko slovenski prevod vsebuje menjavo nagla\xc5\xa1enega in nenagla\xc5\xa1enega zloga. Starogr\xc5\xa1ki ritem zato spada med kvantitativni verzni sistem._NEWLINE_Homer je ep obogatil \xc5\xa1e z vsebinsko raznovrstnostjo. Zna\xc4\x8dilnost Odiseje je tako epska \xc5\xa1irina, torej \xc5\xa1iroko in podrobno opisovanje posameznih oseb in dejanj. Pogosti so okrasni pridevki, s katerimi Homer ozna\xc4\x8duje lastnosti predmetov ali oseb. Homerska primera je posebna lastnost Homerjevih epov, pomeni pa raz\xc5\xa1irjeno komparacijo, kjer Homer slikovito prika\xc5\xbee nek dogodek v primerjavi z drugim, po navadi povzetim iz narave. _NEWLINE_Homerjev jezik je arhai\xc4\x8dna jonska gr\xc5\xa1\xc4\x8dina, opazen pa je vpliv eolskega nare\xc4\x8dja.\n_START_SECTION_\nDrugi pomeni\n_START_PARAGRAPH_\nIzraz odiseja ali odisejada je zaradi te zgodbe dobil \xc5\xa1e drug pomen - predstavlja izraz za dolgotrajno potovanje.'